
A budapesti magasröptű keringők röpteljesítményének vizsgálata

A magasröptű keringő galambokkal való versenyzés során a tenyésztők különféle összetételű takarmányokat és takarmány kiegészítőket alkalmaznak. Az egyik eredményes tenyésztőtársam elárulta a verseny takarmánya összetételét, valamint, hogy milyen takarmány kiegészítőket alkalmaz, azt azonban nem hogy ezek milyen mennyiségben szükségesek a galambok számára a jó röperedmények eléréséhez. Ennek hatására a 2012-es röptetési szezonban saját tenyészetemben kísérleteket folytattam azonos összetételű takarmánykeverék etetése mellett különböző takarmánykiegészítők alkalmazásával, hogy megtudjam, mely kiegészítők hatnak legjobban a röpteljesítményre. A kísérletek során mértem a galambok röpüléssel eltöltött idejét, a takarmány- és ivóvízfelvételt, valamint a kiröptetés időpontjában feljegyeztem a relatív páratartalom-, a légnyomás-, a szélsebesség- és a hőmérséklet értékeit is.
A legnagyobb röpidőket repce ráetetés, és elektrolit tartalmú vitaminkészítmény együttes alkalmazásával tudtam elérni. A kísérlet során a relatív páratartalom-, a szélsebesség-, a légnyomás- és a hőmérséklet változásai nem voltak összhangban a röperedmények alakulásával, viszont a takarmány,- és ivóvízfelvétel szorosan követte a röpidők változásait. Az eredményekből megállapítható, hogy az időjárási viszonyok kevésbé-, a különböző takarmánykiegészítők nagyobb mértékben befolyásolják a röpteljesítmények alakulását.



